KIRJALLINEN KYSYMYS E-1473/01 esittäjä(t): Erik Meijer (GUE/NGL) komissiolle. EU-lainsäädännön noudattamista ja EU-tukia koskevien tietojen salaaminen kansallisten, alueellisten ja paikallisten salaamismääräysten seurauksena.



Virallinen lehti nro 081 E , 04/04/2002 s. 0028 - 0029



KIRJALLINEN KYSYMYS E-1473/01 esittäjä(t): Erik Meijer (GUE/NGL) komissiolle (18. toukokuuta 2001) Aihe: EU-lainsäädännön noudattamista ja EU-tukia koskevien tietojen salaaminen kansallisten, alueellisten ja paikallisten salaamismääräysten seurauksena 1. Onko komissio tietoinen, että Alankomaiden Frieslandin läänissä on laadittu salaamista koskeva muistio, jossa todetaan, että poliitikoita ja virkamiehiä voidaan rangaista, jos he myötävaikuttavat luottamuksellisten tietojen päätymiseen ulkopuolisten tahojen haltuun, ja että komissio itse on yksi kyseisistä ulkopuolisista tahoista (kts. Spits-lehden artikkeli perjantaina 20. huhtikuuta 2001)? 2. Onko komissio tietoinen myös siitä, että kysymyksessä 1 mainitun toimen taustalla on tietokoneyritys SCI:lle maksettu taloudellinen tuki, josta komissio on sittemmin perinyt takaisin 1,5 miljoonan euron suuruisen osan, mistä takaisinperinnästä puolestaan syytettiin alueellista poliitikkoa, koska hän oli välittänyt luottamuksellisia tietoja komissiolle? 3. Onko komissio tietoinen muista tapauksista, joissa jäsenvaltioiden paikalliset, alueelliset ja kansalliset viranomaiset turvautuvat salaamistoimiin suojatakseen itsensä Euroopan unionin myöntämien taloudellisten varojen käyttöä tai yhteisön lainsäädännön rikkomista koskevilta tutkimuksilta? Missä muissa jäsenvaltioissa kuin Alankomaissa on otettu käyttöön kyseisenlaisia toimenpiteitä? 4. Muodostavatko toimet, joiden tarkoituksena on kieltää poliitikkoja ja virkamiehiä antamasta tietoja muille, esteen sille, että komissio saa käyttöönsä haluamansa Euroopan unionin myöntämien taloudellisten tukien epäasianmukaista käyttöä ja yhteisön lainsäädännön noudattamatta jättämistä koskevat tiedot ja sille, että komissio voi kyseisten välttämättömien tietojen perusteella toteuttaa valvontatoimia? 5. Katsooko komissio, että se tosiasia, että paikallisilla, alueellisilla ja kansallisilla viranomaisilla on kansallisen lainsäädännön perusteella oikeus suojautua tietojen muille tahoille, kuten komissiolle, vuotamista vastaan, antaa aiheen EU:n tukien myöntämistä ja EU-velvoitteiden noudattamista koskevien sääntöjen yksinkertaistamiseen tai uudistamiseen? 6. Jos vastaus kysymykseen 5 on kielteinen, miten komissio aikoo siinä tapauksessa estää sen, että se joutuu jatkuvasti tilanteisiin, joissa se puutteellisten tietojen takia tekee virhearviointeja tai joutuu luopumaan varojen perimisestä takaisin? Michaele Schreyerin komission puolesta antama vastaus (3. syyskuuta 2001) Komissio ei voi tässä vaiheessa käytettävissään olevien tietojen perusteella antaa yksityiskohtaista lausuntoa parlamentin jäsenen esiin tuomasta asiasta. Komissio on kuitenkin tutkinut asiaa ja näyttää siltä, että asia koskisi Euroopan sosiaalirahastoa. Työllisyyden ja sosiaaliasioiden pääosastoa, asiasta vastaavaa komission yksikköä, on pyydetty toteuttamaan tarvittavat tutkimukset. Periaatetasolla on otettava huomioon seuraavat täsmennykset: - Edellytyksenä komission myöntämälle tuelle on aina velvoite, että tuensaaja antaa valvonnan toteuttavan komission yksikön käyttöön kaikki pyydetyt asiakirjat ja tiedot. Tämä edellytys on esitetty selkeästi avustusten hallinnoinnin käsikirjassa (Euroopan yhteisöjen myöntämiin toimintatukiin sovellettavien yleisten ehtojen 8 artikla). Jos tuensaaja ei noudata täysin tätä velvoitetta, komissio voi irtisanoa tukisopimuksen ja vaatia jo maksettujen tukien täydellistä tai osittaista palauttamista. - Jos komissio saa tietoonsa, että kansallisella tasolla tai yksittäistapauksissa on annettu erityissäännöksiä tai toteutettu erityismenettelyjä, joilla estetään komission oikeus saada kyseiset asiakirjat, sen tehtävänä on luonnollisesti toteuttaa tarvittavia korjaavia rahoitustoimenpiteitä ja vastustaa määrätietoisesti näitä yhteisön sääntöjen vastaisia käytäntöjä.